Predkladacia správa

Správa z  kontroly plnenia úloh z uznesení vlády splatných v III. štvrťroku 2002, so zameraním na kontrolu plnenia uznesenia vlády týkajúceho sa zahraničnej pracovnej cesty zamestnancov  štátnej správy (uznesenie vlády SR č. 300/1998) je predložená na rokovanie vlády na základe uznesenia vlády SR č. 708/2002, ktorým sa schválilo Zameranie kontrolnej činnosti ÚV SR na II. polrok 2002.

Cieľom kontroly bolo zistiť vecné a časové plnenie úloh vybraných uznesení vlády. Osobitne sa zamerať na dodržiavanie príslušných interných predpisov, opodstatnenosť zahraničných pracovných ciest, ich prínos a stav realizácie prijatých úloh vyplývajúcich z týchto ciest. V prípade zistených nedostatkov zabezpečiť prijatie opatrení na ich odstránenie.
 
Správa z kontroly obsahuje v časti A. stav plnenia úloh z uznesení vlády splatných       v  III. štvrťroku 2002 a  v časti B. správy výsledky kontroly zahraničných pracovných ciest vo vybraných ministerstvách. Kontrola bola vykonaná v súčinnosti s útvarmi kontroly vybraných štyroch ministerstiev - MF SR, MPSVR SR, MK SR a MS SR.

 Správa z  kontroly v  časti A. obsahuje stav plnenia úloh z  uznesení vlády              splatných v  III. štvrťroku 2002. Z  celkového  počtu  636  termínovaných a  splatných úloh v kontrolovanom období sa 21 úloh (3,3%) nesplnilo. Podiel  netermínovaných úloh predstavuje 74,0 % na všetkých úlohách, čo je dôsledok nedodržiavania čl. 6 ods. 2 písm. b) Smernice na prípravu a predkladanie materiálov na rokovanie vlády SR schválenej  uznesením vlády SR č. 512 z 13. júna 2001.

V časti B. správy uvedené výsledky kontroly plnenia úloh uznesenia vlády SR               č. 300/1998 o dodržiavaní interného predpisu pre prípravu, realizáciu, vyhodnocovanie a kontrolu ZPC preukázali rozdiely v kvalite vypracovania predpisu a v prístupe k plneniu uznesenia vlády. Nedostatky v kontrolovaných ministerstvách spočívali najmä v neuvádzaní prínosov, konkrétnych opatrení – úloh s určením termínov a zodpovedných osôb za využitie získaných poznatkov z uskutočnených ZPC v súlade so znením úlohy B.3. citovaného uznesenia vlády. Kvalita spracovania a dodržiavanie interného predpisu pre prípravu, realizáciu a vyhodnocovanie ZPC v kontrolovaných subjektoch bolo ovplyvnené nedostatočnou funkčnosťou systému vnútornej kontroly, keď v niektorých subjektoch neboli v hodnotenom  období vykonávané kontroly výsledkov ZPC v zmysle úlohy B.3. uznesenia vlády SR č. 300/1998.

Z úrovne Úradu vlády SR bolo kontrolovaným ministerstvám uložené prijať opatrenia na odstránenie zistených nedostatkov. Z úrovne vlády odporúčame prijať opatrenia tak, ako sú tieto obsiahnuté v návrhu uznesenia. 

Predbežný materiál nemá finančný, ekonomický a environmentálny vplyv na rozpočet, resp. vplyv na zamestnanosť.